Document ID: 32004R0876

32004R0876
L 162/52
JURNALUL OFÍCIAL AL UNIUNII EUROPENE
REGULAMENTUL (CE) NR. 876/2004 AL COMISIEI
din 29 aprilie 2004
de modificare a anexei VIII la Regulamentul (CE) nr. 999/2001 al Parlamentului European și al Consiliului în ceea ce privește comerțul cu ovine și caprine de reproducere și de fermă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor norme pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
întrucât:
(1)
Regulamentul (CE) nr. 999/2001 stabilește condițiile de reglementare a comerțului intracomunitar cu ovine și caprine de reproducere și de fermă.
(2)
Regulamentele (CE) nr. 260/2003 (2) și (CE) nr. 1915/2003 (3) ale Comisiei modifică Regulamentul (CE) nr. 999/2001 în vederea inserării unor măsuri de eradicare pentru exploatațiile infectate cu scrapie și modificării condițiilor de desfășurare a comerțului cu ovine de reproducere și de fermă pentru a autoriza comerțul nelimitat cu ovine din genotipul proteinei prionice ARR/ARR.
(3)
Cerințele de supraveghere aplicable exploatațiilor care doresc să efectueze un comerț intracomunitar cu ovine și caprine de reproducere și de fermă trebuie modificate pentru a fi conforme cu strategia mai energică adoptată în vederea eradicării scrapiei. Restricțiile care se aplică animalelor introduse în aceste exploatații nu mai trebuie să fie aplicate ovinelor din genotipul proteinei prionice ARR/ARR.
(4)
Noile dispoziții trebuie introduse în două faze în așa fel încât să permită o supraveghere sporită pe termen scurt evitându-se în același timp perturbarea comerțului.
(5)
Regulamentul (CE) nr. 999/2001 trebuie deci modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa VIII la Regulamentul (CE) nr. 999/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică începând cu 1 iulie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.

Labels: 0
3
6